## La Generalitat celebra l'esdeveniment Plaza Europa per a donar a conéixer els programes de formació i ocupació per a jóvens de la Unió Europea

*** La jornada ludicoformativa se celebrarà el pròxim 22 de setembre a la plaça de l'Ajuntament de València
* S'organitzaran taules redones i tallers en què persones expertes i jóvens de fins a 30 anys debatran sobre experiències i oportunitats de treball**

La Conselleria d'Hisenda, Economia i Administració Pública, a través de la Direcció General de Fons Europeus, organitza divendres que ve 22 de setembre l'esdeveniment Plaza Europa, un espai de trobada perquè la joventut conega de primera mà les oportunitats que oferix la Unió Europea tant dins com fora de la Comunitat Valenciana en matèria de formació i ocupació.

Esta jornada ludicoformativa està cofinançada per la Unió Europea a través del Programa operatiu del Fons Social Europeu Comunitat Valenciana 2014-2020 i tindrà lloc a la plaça de l'Ajuntament de València, des de les 10.00 del matí fins a les 22.00 hores, sense que siga necessari inscriure-s'hi prèviament.

Durant la celebració d'este esdeveniment amb motiu de l'Any Europeu de les Capacitats, diferents organismes públics com la Conselleria d'Educació, Universitats i Ocupació, Europe Direct Comunitat Valenciana, Labora, Ivace o l'IVAJ acostaran, a través d'estands, informació d'interés per a les persones jóvens de 18 a 30 anys com ara beques formatives, pràctiques remunerades, orientació laboral, oportunitats de treball i programes com Erasmus+, Eurodisea, Avalem Joves Plus, la xarxa EURES, Jove Oportunitat (JOOP), Cos Europeu de Solidaritat o camps de voluntariat, entre d'altres.

**Taules redones i actuacions musicals**

Durant la realització d'este espai està prevista la realització de diverses taules redones dinàmiques, xarrades i tallers en què persones expertes i jóvens podran debatre sobre experiències d'estudis i oportunitats de treball.

De la mateixa manera, la gent jove podrà gaudir durant tota la jornada de diverses actuacions musicals en directe, d'exhibicions de *breakdance*, rap, *hip-hop* i *beatboxing* i, finalment, també tindran l'opció de col·laborar en l'elaboració d'un grafiti.

Fecha: 10/09/2023